CELEX: 32021D1360
Language: da
Date: 2021-06-30 00:00:00
Title: Kommissionens afgørelse (EU) 2021/1360 af 30. juni 2021 om tilladelse til Nederlandene til at forlænge visse perioder, der er fastsat i artikel 2 og 3 i Europa-Parlamentets og Rådets forordning (EU) 2021/267 (meddelt under nummer C(2021) 4640) (Kun den engelske udgave er autentisk)

16.8.2021   
               
               
                  DA
               
               
                  Den Europæiske Unions Tidende
               
               
                  L 293/14
               
            
         KOMMISSIONENS AFGØRELSE (EU) 2021/1360
         af 30. juni 2021
         om tilladelse til Nederlandene til at forlænge visse perioder, der er fastsat i artikel 2 og 3 i Europa-Parlamentets og Rådets forordning (EU) 2021/267
         
            
               (meddelt under nummer C(2021) 4640)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2021/267 af 16. februar 2021 om særlige og midlertidige foranstaltninger i lyset af covid-19-krisens vedholdenhed vedrørende fornyelse eller forlængelse af visse certifikater, licenser og godkendelser eller tilladelser, udsættelse af visse periodiske kontroller og efteruddannelser inden for visse områder af transportlovgivningen samt forlængelse af visse perioder, som omhandles i forordning (EU) 2020/698 (1), særlig artikel 2, stk. 8, og artikel 3, stk. 4, og
         ud fra følgende betragtninger:
         
                     (1)
                  
                  
                     I artikel 2, stk. 1, i forordning (EU) 2021/267 forlænges fristerne for, hvornår indehaveren af et kvalifikationsbevis for gennemførelse af efteruddannelse skal gennemføre en efteruddannelse, der ellers ville være udløbet eller ellers udløber mellem den 1. september 2020 og den 30. juni 2021. I artikel 2, stk. 3, i nævnte forordning forlænges gyldigheden af den tilsvarende påtegning af den harmoniserede EU-kode 95.
                  
               
                     (2)
                  
                  
                     I artikel 3, stk. 1, i forordning (EU) 2021/267 forlænges gyldigheden af kørekort, der ellers ville være udløbet eller ellers udløber mellem den 1. september 2020 og den 30. juni 2021.
                  
               
                     (3)
                  
                  
                     Ved brev af 25. maj 2021 fremsendte Nederlandene en begrundet anmodning om tilladelse til at forlænge visse perioder, der er fastsat i artikel 2 og 3 i forordning (EU) 2021/267. Nederlandene fremlagde yderligere oplysninger til støtte for anmodningen den 7. juni 2021.
                  
               
                     (4)
                  
                  
                     Med deres begrundede anmodning anmoder Nederlandene for det første om tilladelse til at anvende en forlængelse på fire måneder af den periode mellem den 1. september 2020 og den 30. juni 2021, der er fastsat i artikel 2, stk. 1, i forordning (EU) 2021/267, med henblik på denne bestemmelse og artikel 2, stk. 3, og om tilladelse til at anvende en forlængelse på fire måneder af den periode mellem den 1. september 2020 og den 30. juni 2021, der er fastsat i artikel 3, stk. 1, i den nævnte forordning.
                  
               
                     (5)
                  
                  
                     Ifølge oplysningerne fra Nederlandene vil det efter al sandsynlighed stadig ikke være praktisk muligt at gennemføre efteruddannelse, certificering heraf eller påtegning af den harmoniserede EU-kode 95 efter den 30. juni 2021 grundet de foranstaltninger, landet har truffet for at forebygge eller begrænse spredningen af covid-19.
                  
               
                     (6)
                  
                  
                     Ifølge Nederlandene var det på grund af sådanne foranstaltninger nødvendigt at suspendere efteruddannelsen mellem den 15. december 2020 og den 16. marts 2021. Selv om efteruddannelsen i mellemtiden er blevet genoptaget, er alle personer fortsat forpligtet til at holde en afstand på 1,5 meter fra hinanden i en given situation. Private virksomheder har gennemført disse foranstaltninger ved hjælp af en fælles protokol.
                  
               
                     (7)
                  
                  
                     Hovedvirkningen af disse foranstaltninger for efteruddannelsen er, at holdene nu skal være meget mindre end normalt. En betydelig del af efteruddannelseskurserne omfatter obligatorisk praktisk undervisning, som nu kun kan gives til små grupper. Ifølge de oplysninger, som Nederlandene har fremlagt, reducerer denne omstændighed i væsentlig grad uddannelseskapaciteten i denne medlemsstat og giver derfor ikke mulighed for at efteruddanne et stort antal lastbilchauffører i tide.
                  
               
                     (8)
                  
                  
                     Ifølge Nederlandene skal denne fælles protokol anvendes af private virksomheder i de kommende måneder, hvilket betyder, at den tilgængelige uddannelseskapacitet på markedet fortsat vil være betydeligt begrænset i den nærmeste fremtid.
                  
               
                     (9)
                  
                  
                     Ifølge oplysningerne fra Nederlandene skal de fleste lastbilchauffører i denne medlemsstat forny deres kompetencebeviser inden udgangen af 2021. På grundlag af oplysningerne fra den nederlandske myndighed med ansvar for registrering af uddannelsesforløbene (CBR (2)) skal 150 000 chauffører stadig i gennemsnit følge to kurser på hver syv timer i 2021, hvilket svarer til i alt 300 000 kurser, som lastbilchauffører endnu ikke har gennemført i denne medlemsstat inden årets udgang.
                  
               
                     (10)
                  
                  
                     På grundlag af de oplysninger, som Nederlandene har fremlagt, har et betydeligt antal buschauffører desuden haft betydelige vanskeligheder med at færdiggøre deres uddannelsesforløb inden den 10. september 2020 på grund af den nedlukningssituation, som denne medlemsstat befandt sig i i foråret 2020. Da disse buschauffører fik forlænget gyldigheden af deres kompetencebeviser på grundlag af Europa-Parlamentets og Rådets forordning (EU) 2020/698 (3), er der nu ca. 350 000 kurser, der stadig skal afholdes for buschauffører inden for en meget begrænset tidsramme.
                  
               
                     (11)
                  
                  
                     Ifølge oplysningerne fra Nederlandene vil det desuden være meget vanskeligt at genoptage alle efteruddannelseskurserne på en velordnet måde. Antallet af covid-19-infektioner er fortsat højt i Nederlandene, og de fleste erhvervschauffører er endnu ikke blevet vaccineret. På grundlag af oplysningerne fra den pågældende medlemsstat betyder dette, at der stadig forekommer infektioner i denne gruppe af mennesker eller dem, som de har været i tæt kontakt med, hvilket tvinger dem til at tilbringe tid på sygeorlov eller i karantæne. Dette betyder ikke blot, at de skal erstattes af kolleger, men også at der er mindre tid til rådighed for dem til at gennemføre efteruddannelseskurser. Tidligere erfaringer viser også, at de tilgængelige undervisere er nødt til at aflyse mange uddannelsesdage, hvilket ikke kun sker på grund af det store antal uventede aflysninger fra chaufførernes side, men også fordi der stadig forekommer infektioner og karantæneforløb blandt underviserne selv.
                  
               
                     (12)
                  
                  
                     Ifølge Nederlandene arbejder medlemsstaten på at gennemføre en ordning, der giver mulighed for efteruddannelse i forbindelse med kompetencebeviser i virksomhederne, hvilket vil gøre det muligt for chaufførerne at gennemføre deres efteruddannelse inden for deres normale »arbejdsbobler«. Den nødvendige certificering af disse undervisere forventes dog først at begynde den 1. juli. I den følgende periode forventes mange undervisere og chauffører at være på sommerferie, da de normalt er bundet til skoleferierne i den pågældende medlemsstat.
                  
               
                     (13)
                  
                  
                     Ifølge oplysningerne fra Nederlandene vil det også efter al sandsynlighed stadig ikke være praktisk muligt at forny kørekort i Nederlandene efter den 30. juni 2021 grundet de foranstaltninger, landet har truffet for at forebygge eller begrænse spredningen af covid-19.
                  
               
                     (14)
                  
                  
                     På grundlag af de oplysninger, som Nederlandene har fremlagt, udstedes kompetencebeviser i denne medlemsstat på kørekortet. For de fleste af de lastbilchauffører, hvis kompetencebeviser vil udløbe den 10. september 2021, vil deres kørekort derfor også udløbe samme dag.
                  
               
                     (15)
                  
                  
                     Ifølge Nederlandene er en forlængelse af gyldighedsperioden for kørekort navnlig nødvendig for personer, der har behov for en lægeerklæring for at kunne forny deres kørekort. På grundlag af oplysningerne fra den pågældende medlemsstat er der i øjeblikket 61 687 sager, hvor den nederlandske nationale prøvemyndighed stadig venter på lægeerklæringer fra læger eller specialister. Dette skyldes, at et betydeligt antal chauffører stadig ikke kan få gennemført lægekonsultationer i tide på grund af det pres på sundhedssystemet, som covid-19 har forårsaget.
                  
               
                     (16)
                  
                  
                     Ifølge oplysningerne fra Nederlandene er antallet af positive testresultater og nye hospitalsindlæggelser faldet i denne medlemsstat, og vaccinationshastigheden stemmer fortsat overens med det europæiske gennemsnit. Den overordnede covid-19-situation i Nederlandene anses dog stadig for at være bekymrende, da 23 ud af de 25 nederlandske regioner på nuværende tidspunkt vurderes på risikoniveauet »meget alvorligt«, hvilket er det højeste niveau. De to resterende regioner bedømmes på et lavere niveau, hvilket er »alvorligt«. Presset på sundhedssystemet er derfor stadig meget stort. Derfor vil de foranstaltninger, der er truffet for at forebygge eller begrænse spredningen af covid-19, sandsynligvis opretholdes i flere måneder.
                  
               
                     (17)
                  
                  
                     Ifølge skøn fra Nederlandene er det nødvendigt med en forlængelse på fire måneder, for at erhvervschaufførerne skal kunne gennemføre deres genopfriskningskurser inden for de gældende frister, og for at gøre det muligt at håndtere efterslæbet uden at forårsage store forstyrrelser i transportsektoren.
                  
               
                     (18)
                  
                  
                     Ifølge de oplysninger, som Nederlandene har fremlagt, behøver de fleste chauffører kun at gennemføre de uddannelseskurser, som de allerede har påbegyndt. De forlængelser, der anmodes om, bør derfor ikke medføre uforholdsmæssige risici med hensyn til transportsikkerhed og -sikring.
                  
               
                     (19)
                  
                  
                     Nederlandene bør derfor gives tilladelse til en forlængelse på fire måneder af de perioder mellem den 1. september 2020 og den 30. juni 2021, der er fastsat i artikel 2, stk. 1, med henblik på denne bestemmelse og artikel 2, stk. 3, samt i artikel 3, stk. 1 i forordning (EU) 2021/267.
                  
               
                     (20)
                  
                  
                     Nederlandene har accepteret, at denne afgørelse vedtages og meddeles på engelsk —
                  
               VEDTAGET DENNE AFGØRELSE:
         
            Artikel 1
            Nederlandene gives tilladelse til at forlænge de perioder, der er fastsat i artikel 2, stk. 1 og 3, og i artikel 3, stk. 1, i forordning (EU) 2021/267, som følger:
            
                        a)
                     
                     
                        perioden mellem den 1. september 2020 og den 30. juni 2021, jf. artikel 2, stk. 1, i forordning (EU) 2021/267, må med henblik på artikel 2, stk. 1 og 3, i nævnte forordning forlænges med fire måneder, og
                     
                  
                        b)
                     
                     
                        perioden mellem den 1. september 2020 og den 30. juni 2021, jf. artikel 3, stk. 1, i nævnte forordning, må forlænges med fire måneder.
                     
                  
         
            Artikel 2
            Denne afgørelse er rettet til Kongeriget Nederlandene.
         
         
            Udfærdiget i Bruxelles, den 30. juni 2021.
            
               
                  På Kommissionens vegne
               
               Adina-Ioana VĂLEAN
               
                  Medlem af Kommissionen
               
            
         
         
            (1)  EUT L 60 af 22.2.2021, s. 1.
         
            (2)  Centraal Bureau Rijvaardigheidsbewijzen.
         
            (3)  Europa-Parlamentets og Rådets forordning (EU) 2020/698 af 25. maj 2020 om særlige og midlertidige foranstaltninger i lyset af covid-19-udbruddet vedrørende fornyelse eller forlængelse af visse certifikater, licenser og godkendelser eller tilladelser samt udsættelse af visse periodiske kontroller og efteruddannelser inden for visse områder af transportlovgivningen (EUT L 165 af 27.5.2020, s. 10).